
ועדת החינוך, התרבות והספורט
19/02/2014

הכנסת התשע-עשרה
נוסח לא מתוקן

מושב שני
<פרוטוקול מס' 163>
מישיבת ועדת החינוך, התרבות והספורט
יום רביעי, י"ט באדר א התשע"ד (19 בפברואר 2014), שעה 10:45
<סדר היום:>
<הצעת חוק לימוד חובה (תיקון מס' 16) (תיקון מס' 9), התשע"ד-2014 - הצבעה בלבד>
נכחו:

<חברי הוועדה:> 
עמרם מצנע – היו"ר
משולם נהרי

משה זלמן פייגלין

עיסאווי פריג'

רות קלדרון

יפעת קריב

יוני שטבון

<מוזמנים:> 
	עדי קורסיה
	–
	מנהל תחום תקצוב פורמלי, משרד החינוך

	זיוה כרמי
	–
	האגף לחינוך מיוחד, משרד החינוך

	עו"ד מיכל חורין
	–
	לשכת היועצת המשפטית, משרד החינוך

	עו"ד אביבית ברקאי אהרונוף
	–
	ארגון "בזכות"


<ייעוץ משפטי: >
מירב ישראלי
<מנהלת הוועדה:>
יהודית גידלי
<רישום פרלמנטרי:>
אהובה שרון - חבר המתרגמים
<הצעת חוק לימוד חובה (תיקון מס' 16) (תיקון מס' 9), התשע"ד-2014 - הצבעה בלבד>
<היו"ר עמרם מצנע:>
הדיון שהתכנסנו אליו הוא הכנה לקריאה שנייה ושלישית של הצעת חוק לימוד חובה (תיקון מס' 16) (תיקון מס' 9), התשע"ד-2014.
התיקון לחוק דוחה בשנה את החלת חינוך חובה על ילדים מגיל שלוש. דנו בנושא בישיבה הקודמת ואני ביקשתי ממשרד החינוך לבדוק נושא שעלה כאן בקשר לחינוך המשולב. קיבלתי הבטחה משר החינוך שזה ייבדק לעומק תוך ניסיון לתת תשובה הולמת לבעיה שהועלתה כאן ואני בהחלט נותן אמון בשר החינוך ובצוות שאכן תינתן תשובה מתאימה לאחר שהם ילמדו היטב את הנתונים.

<משולם נהרי:>
מי ערב לכך?

<היו"ר עמרם מצנע:>
ידידי חבר הכנסת וסגן שר החינוך לשעבר, כפי שאתה יודע אין ערבות.

<עיסאווי פריג':>
מה עלינו לעשות?

<משולם נהרי:>
אני יודע שהסיכויים הם גבוהים שבתשע"ו, בחוק ההסדרים הבא, יבקשו להאריך את זה בעוד שנתיים-שלוש. כבר שלושים שנים עושים את זה. שלושים שנים, זאת ההארכה השמינית.

<היו"ר עמרם מצנע:>
אני אומר לך מה השתנה. מה שהשתנה זה כתוצאה מהמלצות טרכטנברג הוחל בעצם חינוך חינם מגיל שלוש על כל ילדי ישראל. גם זה מבוצע בשלבים. זה לא יכול להיות מבוצע בשלב אחד ולפי הערכה בשנה הבאה זה גם יושלם. זאת אומרת, לקראת שנת הלימודים תשע"ו.

<עיסאווי פריג':>
כמה בוצע נכון לעכשיו?

<היו"ר עמרם מצנע:>
זה עלה בדיון.

<עיסאווי פריג':>
יש אומרים 32 אחוזים.

<קריאה:>
37 אחוזים.

<משולם נהרי:>
כל אחד נותן נתונים אחרים.

<היו"ר עמרם מצנע:>
התשובה היא סביב התשעים אחוזים. תשעים אחוזים.

<משולם נהרי:>
סגן שר החינוך מעל הדוכן דיבר על 92 אחוזים. מה עם שמונת האחוזים.

<עיסאווי פריג':>
האם בשביל שמונה אחוזים נדחה בעוד שנה?

<היו"ר עמרם מצנע:>
עכשיו עברת לנושא החינם. אנחנו עכשיו עוסקים בחובה. את החובה אפשר היה השנה להחיל, ואנחנו מקווים שיסיימו בשנה הבאה להחיל על כל בתי הספר כי המדינה לא יכלה להחיל חובה כשהיא לא נותנת תשובה לילדי גיל שלוש. התשובה הזאת ניתנה. הוקצה משאב ענק של מיליארד פסיק שמונה נדמה לי לגנים חדשים, לצוות חדש, ולכן אפשר היום בעקבות זה שהוחל חינוך חינם מגיל שלוש לכל ילדי ישראל, אפשר להחיל גם את החובה.

<משולם נהרי:>
לא תפסתי מה מונע ולמה דוחים את זה לעוד שנה וחצי לפחות.

<היו"ר עמרם מצנע:>
הם ביקשו לדחות בשנה - ואני מכבד את רצונם – מתוך כוונה לסיים את זה בשנה הזאת. אני לא ערב ואף אחד לא ערב לכך שלא יבואו בשנה הבאה ויגידו שהם ניסו, השתדלו והם מבקשים לדחות בעוד שנה.

<משולם נהרי:>
מה מונע לקיים את זה בתחילת תשע"ו?

<היו"ר עמרם מצנע:>
המדינה לא יכולה לתת פתרונות לכולם.

<עיסאווי פריג':>
סדר עדיפויות.

<משולם נהרי:>
עומד סגן שר החינוך ומתפאר ואומר שמתוך 2,700 גני ילדים נדרשים, אלפיים כבר נבנו. בנו אלפיים, אז 700 לא יבנו בשנה וחצי?

<היו"ר עמרם מצנע:>
אני מסביר לך שוב שלפי החוק החובה היה צריך להיכנס עכשיו, בשנת הלימודים תשע"ה, בעוד חצי שנה, בספטמבר.

<משולם נהרי:>
בינתיים בונים.

<היו"ר עמרם מצנע:>
מצוין. כשאתה היית סגן שר חינוך לא הצלחת לבנות כל כך הרבה גנים.

<משולם נהרי:>
אם אתה רוצה שאני אתן לך נתונים, אני אתן לך ואני אפתיע אותך במספר בתי הספר שבנינו בתקופה קצרה.

<היו"ר עמרם מצנע:>
בסדר. יש עוד מישהו שרוצה להעיר?

<אביבית ברקאי אהרונוף:>
אני רוצה להסב את תשומת לב היושב ראש וחברי הכנסת לכך שנושא השילוב מוגבל בזמנים. 

<היו"ר עמרם מצנע:>
לכן השר הבטיח שביום ראשון הם יושבים על העניין. הם לא מבטיחים ואני גם לא הבטחתי בדיון הקודם. הצגתם את הבעיה ואני חושב שאנחנו הבנו אותה. אנחנו רוצים לסייע, גם השר רוצה לסייע והם יושבים על זה בדחיפות. הם יודעים שעד סוף חודש פברואר עוסקים במה שנקרא השמות למיניהן. זה ידוע.

<אביבית ברקאי אהרונוף:>
למה לא באותם מקומות שם כבר מוחל חינוך חינם?

<היו"ר עמרם מצנע:>
הבעיה היא חובה.

<אביבית ברקאי אהרונוף:>
נכון אבל בתשעים אחוזים הוחל כבר חינוך חינם. מדוע במקומות האלה לא יוכל להיות השילוב?

<היו"ר עמרם מצנע:>
דנו בזה ואני מסכים אתך. לכן העברנו את זה לשר החינוך.

<אביבית ברקאי אהרונוף:>
נאמר לנו שהעניין סודר.

<היו"ר עמרם מצנע:>
אתמול חשבתי שהוא סודר. העליתם את הנושא ואני חושב שגם אנחנו בוועדה וגם השר לקח את זה ברצינות וזה מה שביקשתי. אני מקווה שנקבל תשובה הולמת לבעיה שהצגתם.

למרות שהקראנו, תקריאי שוב.

<מירב ישראלי:>
הצעת חוק לימוד חובה (תיקון מס' 16) (תיקון מס' 9), התשע"ד-2014
בחוק לימוד חובה (תיקון מס' 16) התשמ"ד-1984, בסעיף 2(א), במקום "התשע"ה" יבוא "התשע"ו".

<היו"ר עמרם מצנע:>
אנחנו מצביעים. מי בעד אישור הצעת החוק?

הצבעה

בעד – רוב

נגד – מיעוט

הצעת החוק נתקבלה.
<היו"ר עמרם מצנע:>
הצעת החוק אושרה.

<הישיבה ננעלה בשעה 11:10.>
